ΚΑΝΟΝΙΣΜΟΣ (ΕΟΚ) αριθ. 1909/93 ΤΗΣ ΕΠΙΤΡΟΠΗΣ της 15ης Ιουλίου 1993 για την τροποποίηση του κανονισμού (ΕΟΚ) αριθ. 3886/92 όσον αφορά ορισμένες προθεσμίες και κοινοποιήσεις σχετικά με τα καθεστώτα πριμοδοτήσεων στον τομέα του βοείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 125/93 (2), και ιδίως το άρθρο 4β παράγραφος 8, το άρθρο 4γ παράγραφος 4, το άρθρο 4δ παράγραφος 8, το άρθρο 4ζ παράγραφος 5, το άρθρο 4η παράγραφος 2, το άρθρο 4θ παράγραφος 4 και το άρθρο 4κ παράγραφος 2,

Εκτιμώντας:

ότι, στο πλαίσιο της χορηγήσεως της ειδικής πριμοδοτήσεως κατά τη σφαγή των ζώων, ο κανονισμός (ΕΟΚ) αριθ. 3886/92 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1433/93 (4), έχει καθορίσει σε 30 ημέρες την προθεσμία για την κατάθεση των αιτήσεων ενισχύσεως "ζώα" μετά τη σφαγή ή την πρώτη διάθεση του ζώου στην αγορά, καθώς και, ενδεχομένως, την προθεσμία για την κατάθεση της αποδείξεως της αποστολής ή της εξαγωγής του ζώου- ότι διαπιστώθηκε από τα κράτη μέλη που εφαρμόζουν αυτό το καθεστώς της χορηγήσεως της ειδικής πριμοδοτήσεως ότι οι προθεσμίες αυτές ήταν ανεπαρκείς- ότι, λαμβάνοντας υπόψη τις δυτικές δυσχέρειες που προκύπτουν σε ορισμένες περιπτώσεις από την αλλαγή του συστήματος του καθεστώτος της χορηγήσεως, παραγωγοί/εμπορευόμενοι δεν μπόρεσαν να καταθέσουν την αίτηση χορηγήσεως της ενισχύσεως ή την απόδειξη αναχωρήσεως των ζώων τους εντός της προβλεπόμενης προθεσμίας- ότι ενδείκνυται να παραταθούν οι εν λόγω προθεσμίες από την 1η Μαρτίου 1993-

ότι, για την ορθή διαχείριση του καθεστώτος των πριμοδοτήσεων, απαιτείται λεπτομερέστερη και ή δυνατόν έγκαιρη ενημέρωση επί των διαφόρων ζητημάτων του καθεστώτος αυτού- ότι πρέπει, συνεπώς, να προσαρμοσθεί ο κατάλογος των ανακοινώσεων που υποχρεώνουν τα κράτη μέλη να αποστείλουν στην Επιτροπή-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3886/92 τροποποιείται ως εξής:

1. Στο άρθρο 10 παράγραφος 1, οι όροι "30 ημέρες" αντικαθίστανται από τους όρους "έξι μήνες".

2. Στο άρθρο 10 παράγραφος 3, οι όροι "30 ημέρες" αντικαθίστανται από τους όρους "έξι μήνες".

3. Το άρθρο 56 αντικαθίσταται από το ακόλουθο κείμενο:

"Άρθρο 56

Κοινοποιήσεις

1. Από το έτος 1993, τα κράτη μέλη κοινοποιούν ετησίως στην Επιτροπή το αργότερο στις 15 Σεπτεμβρίου (για τα στοιχεία που αφορούν το πρώτο εξάμηνο του τρέχοντος έτους) και την 1η Μαρτίου (για τα στοιχεία που αφορούν το δεύτερο εξάμηνο του προηγούμενου έτους):

α) τον αριθμό των αρσενικών βοοειδών για τα οποία έχει ζητηθεί ειδική πριμοδότηση, κατανέμοντάς τα:

- ανά κατηγορία ηλικίας και

- ανά τύπο ζώου (ευνουχισμένα ή όχι) για τις απαιτήσεις που αντιστοιχούν στη δεύτερη κατηγορία ηλικίας-

β) τον αριθμό των αγελάδων για τις οποίες έχει ζητηθεί η πριμοδότηση στη θηλάζουσα αγελάδα, κατανέμοντάς τον ανάλογα με τα καθεστώτα που αναφέρονται στο άρθρο 4δ παράγραφοι 5 και 6 του κανονισμού (ΕΟΚ) αριθ. 805/68-

γ) τον αριθμό των ζώων για τα οποία ζητήθηκε η πριμοδότηση απαλλαγμένη από την εφαρμογή του δείκτη πυκνότητας-

δ) τον αριθμό των ζώων για τα οποία οι αιτήσεις πριμοδοτήσεως για τη σφαγή εκτός εποχής έγιναν δεκτές κατανέμοντάς τες ανάλογα με το αν είχαν επωφεληθεί της πρώτης ή της δεύτερης κατηγορίας της ειδικής πριμοδότησης, καθώς και τον αριθμό των παραγωγών που αντιστοιχούν σε καθεμία από τις δύο προαναφερθείσες κατηγορίες ηλικίας των βοοειδών. Εντούτοις, για το 1993, η κατανομή των ζώων ανά κατηγορία ηλικίας μπορεί να παραληφθεί.

2. Από το έτος 1994, τα κράτη μέλη κοινοποιούν ετησίως στην Επιτροπή στις 30 Ιουνίου και για το προηγούμενο ημερολογιακό έτος:

α) τον αριθμό των αρσενικών βοοειδών για τα οποία οι αιτήσεις της ειδικής πριμοδότησης έγιναν δεκτές κατανέμοντάς τες:

- ανά κατηγορία ηλικίας,

- ανά τύπο ζώου (ευνουχισμένα ή όχι) για τις απαιτήσεις που αντιστοιχούν στη δεύτερη κατηγορία ηλικίας, και προσδιορίζοντας τη χορήγηση, ενδεχομένως, του συμπληρωματικού ποσού που προβλέπεται για τις εκμεταλλεύσεις με δείκτη πυκνότητας κατώτερο της 1,4 ΜΧΖ ανά εκτάριο, καθώς και για καθεμία από τις προηγούμενες περιπτώσεις, τον αριθμό των ενδιαφερομένων παραγωγών-

β) τον αριθμό των αγελάδων για τις οποίες οι αιτήσεις πριμοδότησης στη θηλάζουσα αγελάδα έγιναν δεκτές κατανέμοντάς τες ανάλογα με τα καθεστώτα που αναφέρονται στο άρθρο 4δ παράγραφοι 5 και 6 του κανονισμού (ΕΟΚ) αριθ. 805/68, και προσδιορίζοντας στη χορήγηση, ενδεχομένως, του συμπληρωματικού ποσού που προβλέπεται για τις εκμεταλλεύσεις με δείκτη πυκνότητας κατώτερο της 1,4 ΜΧΖ ανά εκτάριο, καθώς και για καθεμία από τα εν λόγω καθεστώτα, τον αριθμό των ενδιαφερομένων παραγωγών-

γ) ενδεχομένως, τη χορήγηση της εθνικής συμπληρωματικής πριμοδότησης στη θηλάζουσα αγελάδα αναφέροντας:

- τους όρους χορηγήσεως και

- το συνολικό ποσό που χορηγήθηκε ανά ζώο-

δ) τον αριθμό των ζώων για τα οποία οι αιτήσεις πριμοδότησης οι οποίες απαλλάσσονται του δείκτη πυκνότητας έγιναν δεκτές, καθώς και τον αριθμό των ενδιαφερομένων παραγωγών-

ε) ενδεχομένως, τον αριθμό των ζώων για τα οποία οι αιτήσεις πριμοδότησης μεταποιήσεως έγιναν δεκτές."

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Το άρθρο 1 σημεία 1 και 2 εφαρμόζονται από την 1η Μαρτίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Ιουλίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 18 της 27. 1. 1993, σ. 1.

(3) ΕΕ αριθ. L 391 της 31. 12. 1992, σ. 20.

(4) ΕΕ αριθ. L 140 της 11. 6. 1993, σ. 31.